**LAZDIJŲ RAJONO SAVIVALDYBĖS TARYBA**

# SPRENDIMAS

**DĖL LAZDIJŲ RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO TVARKOS APRAŠO** **PATVIRTINIMO**

2021 m. rugsėjo 3 d. Nr. 34-881

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 5 straipsnio 2 ir 3 dalimis, Lazdijų rajono savivaldybės taryba nusprendžia:

1. Patvirtinti Lazdijų rajono savivaldybės biudžetinių įstaigų vadovų darbo apmokėjimo tvarkos aprašą (pridedama).
2. Pripažinti netekusiu galios 2017 m. liepos 28 d. Lazdijų rajono savivaldybės tarybos sprendimą Nr. 5TS-995 „Dėl biudžetinių įstaigų, kurių savininkė yra Lazdijų rajono savivaldybė, vadovų darbo apmokėjimo sistemos aprašo patvirtinimo“ su visais pakeitimais ir papildymais.
3. Nustatyti, kad jeigu Lazdijų rajono savivaldybės biudžetinių įstaigų vadovų pareiginės algos pastovioji dalis yra didesnė arba mažesnė už buvusią iki šio sprendimo įsigaliojimo, paliekama iki šio sprendimo įsigaliojimo nustatyta pareiginės algos pastovioji dalis tol, kol asmuo eina tas pačias pareigas arba kol teisės aktų nustatyta tvarka pareiginės algos pastovioji dalis bus pakeista.

Savivaldybės merė Ausma Miškinienė

PATVIRTINTA

Lazdijų rajono savivaldybės tarybos

2021 m. rugpjūčio d.

sprendimu Nr. 5TS-

**LAZDIJŲ RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Lazdijų rajono savivaldybės biudžetinių įstaigų vadovų darbo apmokėjimo tvarkos aprašas (toliau – aprašas) nustato Lazdijų rajono savivaldybės biudžetinių įstaigų, kurių savininkė yra Lazdijų rajono savivaldybė (toliau – įstaigos), vadovų pareiginės algos pastoviosios dalies nustatymo kriterijus, pareiginės algos pastoviosios dalies koeficientų didinimo kriterijus, pareiginės algos kintamosios dalies, priemokų ir premijų, mokėjimo už darbą poilsio ir švenčių dienomis, nakties ir viršvalandinį darbą mokėjimo tvarką ir sąlygas.

2. Šis aprašas taikomas tiek, kiek to nereglamentuoja kiti atskirų sričių biudžetinių įstaigų veiklą reglamentuojantys įstatymai.

3. Apraše vartojamos sąvokos atitinka Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą (toliau – įstatymas) ir kituose teisės aktuose apibrėžtas sąvokas.

4. Mokyklų vadovams netaikomas aprašo 6 punktas.

**II SKYRIUS**

**PAREIGINĖS ALGOS PASTOVIOSIOS DALIES NUSTATYMAS**

5. Mokyklų vadovų algos pastovioji dalis nustatoma pagal įstatymo 5 priedą, atsižvelgiant į pedagoginio darbo stažą, veiklos sudėtingumą ir mokinių skaičių einamųjų metų rugsėjo 1 dieną, kitų įstaigų vadovų pareiginės algos pastovioji dalis nustatoma pagal įstatymo 1 priedą, atsižvelgiant į įstaigos pareigybių sąraše nustatytą darbuotojų pareigybių skaičių ir vadovaujamo darbo patirtį:

5.1. mokyklų vadovų pareiginės algos pastoviosios dalies koeficientai dėl veiklos sudėtingumo didinami 5–10 procentų:

5.1.1. jeigu ikimokyklinio ugdymo įstaigose, bendrojo ugdymo mokyklose ugdoma (mokoma):

5.1.1.1. 10–14 mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių, mokyklos vadovo pastoviosios dalies koeficientas didinamas 5 procentais;

5.1.1.2. 15 ir daugiau mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių, mokyklos vadovo pastoviosios dalies koeficientas didinamas 10 procentų;

5.1.2. jeigu mokykloje ugdoma (mokoma):

5.1.2.1. 10–14 užsieniečių ar Lietuvos Respublikos piliečių, atvykusių gyventi į Lietuvos Respubliką ir nemokančių valstybinės kalbos, mokyklos vadovo pastoviosios dalies koeficientas didinamas 5 procentais dvejus metus nuo mokinio mokymosi pagal bendrojo ugdymo programas pradžios Lietuvos Respublikoje;

5.1.2.2. 15 ir daugiau užsieniečių ar Lietuvos Respublikos piliečių, atvykusių gyventi į Lietuvos Respubliką ir nemokančių valstybinės kalbos, mokyklos vadovo pastoviosios dalies koeficientas didinamas 10 procentų dvejus metus nuo mokinio mokymosi pagal bendrojo ugdymo programas pradžios Lietuvos Respublikoje;

5.2. jeigu mokyklos vadovo veikla atitinka 5.1.1 ir 5.1.2 papunkčiuose nustatytus kriterijus, jo pareiginės algos pastoviosios dalies koeficientas didinamas ne daugiau kaip 25 procentais;

5.3. mokyklos vadovas motyvuotą prašymą dėl pareiginės algos pastoviosios dalies koeficiento pakeitimo teikia Lazdijų rajono savivaldybės merui iki einamųjų metų rugsėjo 5 d.

6. Įstaigų vadovų, išskyrus mokyklų vadovus, pareiginės algos pastovioji dalis nustatoma pagal įstatymo 1 priedą, atsižvelgiant į įstaigos pareigybių sąraše nustatytą darbuotojų pareigybių skaičių ir vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams, ir kitus kriterijus, nurodytus Aprašo priede. Skiriant į pareigas įstaigos vadovą (išskyrus mokyklų vadovus), konkretus pareiginės algos pastoviosios dalies dydis nustatomas pagal minimalų pastoviosios dalies koeficientą, numatytą įstatymo 1 priede, kuris didinamas, atsižvelgiant į kriterijus nurodytus Aprašo priede.

Nustatomas pareiginės algos pastoviosios dalies koeficientas negali viršyti Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme nustatytų maksimalių pastoviosios dalies koeficientų dydžių.

7. A1 lygio pareigybėms pagal aprašo nustatytus dydžius pareiginės algos pastoviosios dalies koeficientas didinamas 20 procentų.

8. Savivaldybės kultūros ir meno įstaigų aukščiausios profesinio meninio lygio vadovų pagal įstatymo 1 priedą nustatytas pareiginės algos pastoviosios dalies koeficientas gali būti didinamas iki 100 procentų – tarptautinio masto pripažinimą.

9. Pareiginės algos pastoviosios dalies koeficiento padidinimas 7 ir 8  punktuose nustatytais pagrindais negali viršyti 100 procentų įstatymo 1 priede nustatytos pareiginės algos pastoviosios dalies koeficiento dydžio.

10. Įstaigos vadovo veiklos atitikimą nustatytiems kriterijams vertina savivaldybės meras, mero potvarkiu sudarytos komisijos siūlymu. Pastoviosios dalies koeficientas įstaigos vadovui nustatomas savivaldybės mero potvarkiu.

11. Įstaigos vadovo pareiginė alga (pastovioji dalis kartu su kintamąja dalimi) negali viršyti praėjusio ketvirčio biudžetinės įstaigos darbuotojų 4 vidutinių pareiginių algų (pastoviųjų dalių kartu su kintamosiomis dalimis) dydžių.

12. Biudžetinės įstaigos vadovo pareiginės algos pastovioji dalis, nustatyta pagal įstatymo nuostatas ir Aprašą, sulygstama darbo sutartyje. Pareiginės algos pastoviosios dalies koeficientas įstaigos vadovui, išskyrus mokyklos vadovo pareiginės algos pastoviosios dalies koeficientą, turi būti nustatomas iš naujo pasikeitus darbuotojų pareigybių skaičiui, vadovaujamo darbo patirčiai arba nustačius, kad biudžetinės įstaigos vadovo ar jo pavaduotojo pareiginė alga (pastovioji dalis kartu su kintamąja dalimi) viršija praėjusio ketvirčio biudžetinės įstaigos darbuotojų 4 vidutinius pareiginių algų (pastoviųjų dalių kartu su kintamosiomis dalimis) dydžius. Mokyklos vadovo pareiginės algos pastoviosios dalies koeficientas turi būti nustatomas iš naujo pasikeitus mokinių skaičiui, pedagoginio darbo stažui, veiklos sudėtingumui arba nustačius, kad mokyklos vadovo ar jo pavaduotojo ugdymui pareiginė alga (pastovioji dalis kartu su kintamąja dalimi) viršija praėjusio ketvirčio mokyklos darbuotojų 4 vidutinius pareiginių algų (pastoviųjų dalių kartu su kintamosiomis dalimis) dydžius.

13. Įstaigos vadovas raštu, ne vėliau kaip per 5 darbo dienas, informuoja savivaldybės merą apie aplinkybes, turinčias įtakos naujo pastoviosios dalies koeficiento nustatymui.

**III SKYRIUS**

**PAREIGINĖS ALGOS KINTAMOSIOS DALIES NUSTATYMO IR MOKĖJIMO TVARKA IR SĄLYGOS**

14. Įstaigų vadovų pareiginės algos kintamosios dalies nustatymas priklauso nuo praėjusių metų veiklos vertinimo pagal vadovui nustatytas metines užduotis, siektinus rezultatus ir jų vertinimo rodiklius bei gebėjimus atlikti pareigybės aprašyme nustatytas funkcijas, išskyrus šio Aprašo 18 punkte nurodytą atvejį.

15. Pareiginės algos kintamoji dalis, atsižvelgiant į praėjusių metų veiklos vertinimą, nustatoma iki kito Įstaigos vadovo kasmetinio veiklos vertinimoir gali siekti iki 40 procentų pareiginės algos pastoviosios dalies (įskaitant ir pareiginės algos pastoviąją dalį, padidintą pagal Aprašo 5 ir 6 punktus).

16. Meras teisės aktų nustatyta tvarka, įvertinęs įstaigos vadovo praėjusių kalendorinių metų veiklą:

16.1. labai gerai, – įstaigos vadovui iki kito įstaigos vadovo kasmetinio veiklos vertinimo nustato pareiginės algos kintamosios dalies dydį – nuo 15 iki 20 procentų pareiginės algos pastoviosios dalies, priklausomai nuo įstaigai skirtų asignavimų, ir gali skirti iki 100 proc. pareiginės algos pastoviosios dalies dydžio premiją;

16.2. gerai, – įstaigos vadovui iki kito įstaigos vadovo kasmetinio veiklos vertinimonustato pareiginės algos kintamosios dalies dydį – nuo 5 iki 10 procentų pareiginės algos pastoviosios dalies, priklausomai nuo įstaigai skirtų asignavimų;

16.3. patenkinamai, – įstaigos vadovui iki kito įstaigos vadovo kasmetinio veiklos vertinimo nenustato pareiginės algos kintamosios dalies dydžio;

16.4. nepatenkinamai, – Įstaigos vadovui,išskyrus mokyklos vadovą, iki kito įstaigos vadovo kasmetinio veiklos vertinimo nustato mažesnį pareiginės algos pastoviosios dalies koeficientą, tačiau ne mažesnį, negu Įstatymo 1 priede tai pareigybei pagal vadovaujamo darbo patirtį numatytas minimalus koeficientas ir gali sudaryti su vadovu rezultatų gerinimo planą (pagal Darbo kodekso 57 straipsnio 5 dalį), kurio vykdymas įvertinamas ne anksčiau kaip po 2 mėnesių. Rezultatų gerinimo planą įvertinus nepatenkinamai, su vadovu gali būti nutraukiama darbo sutartis pagal Darbo kodekso 57 straipsnio 1 dalies 2 punktą. Mokyklos vadovui iki kito įstaigos kasmetinio veiklos vertinimo nustatomas mažesnis pareiginės algos pastoviosios dalies koeficientas, tačiau ne mažesnis, negu Įstatymo 5 priede tai pareigybei pagal mokykloje ugdomų mokinių skaičių ir pedagoginį darbo stažą numatytas minimalus pareiginės algos pastoviosios dalies koeficientas.

17. Mero siūlymas dėl Įstaigos vadovo kasmetinio veiklos vertinimo įgyvendinamas ne vėliau kaip per 2 mėnesius nuo Aprašo 15 punkte nurodyto sprendimo priėmimo dienos ir galioja iki kito Įstaigos vadovo kasmetinio veiklos vertinimo.

18. Biudžetinės įstaigos vadovo pareiginės algos kintamoji dalis gali būti nustatyta priėmimo į darbą metu, pasibaigus išbandymo terminui, taip pat įstaigos vadovui grįžus iš vaiko priežiūros atostogų, atsižvelgiant į įstaigos vadovo profesinę kvalifikaciją ir jam keliamus uždavinius, tačiau ji negali būti didesnė kaip 20 procentų pareiginės algos pastoviosios dalies ir negali būti mokama ilgiau, kaip iki to įstaigos vadovo kito kasmetinio veiklos vertinimo.

19. Kintamoji dalis įstaigos vadovui nustatoma savivaldybės mero potvarkiu.

**IV SKYRIUS**

**PRIEMOKŲ MOKĖJIMO** **TVARKA IR SĄLYGOS**

20. Įstaigų vadovams, atsižvelgiant į atliekamų funkcijų ar užduočių sudėtingumą, mastą ir pobūdį, gali būti skiriamos šios priemokos:

20.1. už papildomą darbo krūvį, kai yra padidėjęs darbų mastas, atliekant pareigybės aprašyme nustatytas funkcijas, bet neviršijama nustatyta darbo laiko trukmė;

20.2. už pavadavimą, kai raštu pavedama laikinai atlikti kito darbuotojo pareigybei nustatytas funkcijas;

20.3. už papildomų funkcijų ar užduočių, nenustatytų pareigybės aprašyme ir suformuluotų raštu, vykdymą;

20.4. už darbą, esant nukrypimų nuo normalių darbo sąlygų.

21. Aprašo 20.1–20.3 papunkčiuose nurodytos priemokos dydis gali siekti iki 30 procentų pareiginės algos pastoviosios dalies dydžio ir gali būti skiriamas ne ilgiau kaip iki kalendorinių metų pabaigos, 20.4 papunktyje nurodyta priemoka gali siekti iki 20 procentų pareiginės algos pastoviosios dalies dydžio ir gali būti skiriama iki darbo, esant nukrypimų nuo normalių darbo sąlygų, pabaigos.

22. Priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.

23. Siūlyti skirti priemoką ar inicijuoti priemokos mokėjimo persvarstymą gali savivaldybės administracijos direktorius, įstaigos veiklą kuruojantis padalinio vadovas ar valstybės tarnautojas.

24. Konkretų priemokos dydį, nurodant už ką skiriama, nustato savivaldybės meras. Priemokos gali būti nustatomos ne ilgiau kaip iki kalendorinių metų pabaigos.

**V SKYRIUS**

**PREMIJŲ MOKĖJIMO TVARKA IR SĄLYGOS**

25. Įstaigos vadovui gali būti skiriamos premijos, neviršijant įstaigos darbo užmokesčiui skirtų lėšų:

25.1. atlikus vienkartines, iš anksto savivaldybės mero dokumentų valdymo sistemoje (DVS) suformuotas įstaigos veiklai ypač svarbias užduotis;

25.2. labai gerai įvertinus biudžetinės įstaigos vadovo veiklą;

25.3. įgijus teisę gauti socialinio draudimo senatvės pensiją ir darbuotojo iniciatyva nutraukus darbo sutartį.

26. Kiekvienu atveju, nurodytu šio aprašo 26 punkte, nurodyta premija gali būti skiriama ne daugiau kaip kartą per metus.

27. Teikimą dėl premijos skyrimo įstaigos vadovui, atlikus vienkartines, ypač svarbias biudžetinės įstaigos veiklai užduotis, savivaldybės merui teikia atitinkamos įstaigos veiklą kuruojantis padalinio vadovas ar valstybės tarnautojas.

28. Premijos negali viršyti įstaigos vadovui nustatytos pareiginės algos pastoviosios dalies dydžio. Jos skiriamos neviršijant biudžetinei įstaigai darbo užmokesčiui skirtų lėšų.

29. Premija skiriama motyvuotu savivaldybės mero potvarkiu:

29.1. atsižvelgiant į atitinkamos įstaigos veiklą kuruojančio padalinio vadovo ar valstybės tarnautojo tarnybinį siūlymą. Tuo atveju, kai premiją siūloma skirti įstaigos vadovui atlikus savivaldybės mero suformuotas vienkartines įstaigos veiklai ypač svarbias užduotis, siūlyme turi būti nurodyta užduotis ir pateiktas administracijos padalinio vadovo pagrindimas, kaip yra įvykdyta savivaldybės mero suformuota užduotis, bei siūlomas premijos dydis;

29.2. savivaldybės merui įvertinus labai gerai įstaigos praėjusių kalendorinių metų veiklą ir esant siūlymui skirti premiją.

30. Premija negali būti skiriama įstaigos vadovui, kuriam per paskutinius 12 mėnesių buvo paskirta drausminė nuobauda.

**VI SKYRIUS**

**MOKĖJIMAS UŽ DARBĄ POILSIO IR ŠVENČIŲ DIENOMIS IR VIRŠVALANDINĮ DARBĄ**

31. Už darbą poilsio dieną, kuri nenustatyta pagal darbo (pamainos) grafiką, švenčių dieną mokamas dvigubas įstaigos vadovo darbo užmokestis.

32. Už darbą naktį ir viršvalandinį darbą mokamas pusantro įstaigos vadovo darbo užmokesčio dydžio užmokestis. Už viršvalandinį darbą poilsio dieną, kuri nenustatyta pagal darbo (pamainos) grafiką, ar viršvalandinį darbą naktį mokamas dvigubas įstaigos vadovo darbo užmokestis, o už viršvalandinį darbą švenčių dieną – dviejų su puse įstaigos vadovo darbo užmokesčio dydžių užmokestis.

33. Įstaigos vadovo prašymu darbo poilsio ar švenčių dienomis laikas ar viršvalandinio darbo laikas, padaugintas iš šio aprašo 31 ir 32 punktuose nustatyto atitinkamo dydžio, gali būti pridedamas prie kasmetinių atostogų laiko.

**VII SKYRIUS**

**MATERIALINIŲ PAŠALPŲ MOKĖJIMO TVARKA IR SĄLYGOS**

34. Materialinė pašalpa (toliau – pašalpa) skiriama esant įstaigos vadovo motyvuotam rašytiniam prašymui (toliau – prašymas). Prašyme turi būti aiškiai nurodyta, kodėl reikalinga pašalpa, pateikiami tai patvirtinantys dokumentai (sveikatos priežiūros įstaigos pažyma apie sveikatos būklę, vaistų įsigijimą arba būtinų mokamų medicininių paslaugų apmokėjimą patvirtinantys dokumentai, šeimos nario mirties liudijimo kopija, pažyma apie stichinę nelaimę, vagystę, turto netekimo dokumentai ir pan.).

35. Pašalpa skiriama ir mokama iš biudžetinei įstaigai skirtų lėšų ir negali viršyti 5 minimaliųjų mėnesinių algų dydžio.

36. Pašalpa biudžetinės įstaigos vadovui skiriama savivaldybės mero potvarkiu.

**VIII SKYRIUS**

**BAIGIAMOSIOS NUOSTATOS**

37. Įstaigų vadovams taikomos ir kitos Lietuvos Respublikos darbo kodekse ir kituose teisės aktuose nustatytos darbo apmokėjimo sąlygos.

38. Šis aprašas gali būti keičiamas, papildomas, pripažįstamas netekusiu galios savivaldybės tarybos sprendimu.

Lazdijų rajono savivaldybės biudžetinių įstaigų, vadovų darbo apmokėjimo

tvarkos aprašo priedas

**ĮSTAIGŲ VADOVŲ PAREIGINĖS ALGOS PASTOVIOSIOS DALIES NUSTATYMO KRITERIJAI**

1. Skiriant į pareigas įstaigos vadovą (išskyrus mokyklų vadovus), konkretus pareiginės algos pastoviosios dalies dydis nustatomas pagal minimalų pastoviosios dalies koeficientą, numatytą įstatymo 1 priede, kuris didinamas, atsižvelgiant į šiuos kriterijus:

1.1.   biudžetinės įstaigos veiklos sudėtingumas (didelis įstaigos vykdomų nevienarūšio pobūdžio veiklų skaičius (nustatomas pagal įstaigos nuostatus):

1.1.1. nuo 1 iki 10 nevienarūšio pobūdžio funkcijų – 0,5;

1.1.2. nuo 11 iki 20 nevienarūšio pobūdžio funkcijų – 0,75;

1.1.3. daugiau kaip 20 nevienarūšio pobūdžio funkcijų – 1;

1.2.   atsakomybės lygis (įstaigos teritorinių padalinių (filialų) skaičius):

1.2.1. nuo 1 iki 2 įstaigos teritorinių padalinių (filialų) – 0,5;

1.2.2. nuo 3 iki 4 įstaigos teritorinių padalinių (filialų) – 0,75;

1.2.3. 5 ir daugiau įstaigos teritorinių padalinių (filialų) – 1;

1.3.   išsilavinimas (įgytas ne žemesnis kaip aukštasis universitetinis išsilavinimas su magistro kvalifikaciniu laipsniu ar jam prilygintu išsilavinimu (kai neprivaloma pagal pareigybės aprašymą, bet susiję su pareigybei priskiriamų funkcijų specifika ) – 1,0;

1.4. papildomų įgūdžių ar svarbių einamoms pareigoms žinių turėjimas (įgytos papildomos žinios, įgūdžiai, viršijantys pareigybės aprašyme nustatytus specialiuosius reikalavimus (vertinami diplomai, sertifikatai ir kiti įgytus papildomus (nesusijusius su turimu išsilavinimu ir (ar) profesija) įgūdžius ir žinias įrodantys dokumentai) – 0,5.

2. Pareiginės algos pastoviosios dalies koeficientas vadovui nustatomas iš naujo pasikeitus vadovaujamo darbo patirčiai (sukaupus 5-erių, 10-ies, 15-kos, 20-ties ir t. t. metų vadovaujamo darbo patirtį)  – po 0,5.

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL LAZDIJŲ RAJONO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO TVARKOS APRAŠO** **PATVIRTINIMO“**

**PROJEKTO**

**AIŠKINAMASIS RAŠTAS**

2021-08-30

Lazdijų rajono savivaldybės tarybos sprendimo projektas „Dėl Lazdijų rajono savivaldybės biudžetinių įstaigų vadovų darbo apmokėjimo tvarkos aprašo patvirtinimo“ parengtas vadovaujantis Lietuvos Respublikos vietos savivaldos įstatymo bei Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nuostatomis.

Šio projekto tikslas – atsižvelgiant į pasikeitusias Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nuostatas, patikslinti ir atnaujinti biudžetinių įstaigų, kurių savininkė yra Lazdijų rajono savivaldybė, vadovų darbo apmokėjimo tvarkos aprašą.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Teisės, personalo ir civilinės metrikacijos skyriaus vyr. specialistė Adelė Sukackienė.

Teisės, personalo ir civilinės metrikacijos skyriaus Adelė Sukackienė

vyr. specialistė